KIRJALLINEN KYSYMYS E-0686/02 esittäjä(t): Erik Meijer (GUE/NGL) komissiolle. Kansallisen lainsäädännön vastaisen rakennustyön jatkaminen sen vuoksi, että yhteisö uhkaa keskeyttää tukien maksun myöhästelyiden vuoksi.



Virallinen lehti nro 192 E , 14/08/2003 s. 0002 - 0002



KIRJALLINEN KYSYMYS E-0686/02 esittäjä(t): Erik Meijer (GUE/NGL) komissiolle (11. maaliskuuta 2002) Aihe: Kansallisen lainsäädännön vastaisen rakennustyön jatkaminen sen vuoksi, että yhteisö uhkaa keskeyttää tukien maksun myöhästelyiden vuoksi 1. Voiko komissio vahvistaa, että se on hyväksynyt 4,5 miljoonan euron tuen kolmannen merisataman rakentamiseksi Alankomaissa sijaitsevan IJmuidenin kaupungin sulkualueen ulkopuolelle Alankomaiden julkisten töiden ja liikenneministeriön myöntämän 5 miljoonan euron tuen lisäksi? 2. Onko komissio tietoinen, että tämän hankkeen aikana vuonna 2001 on rakennus- ja ympäristölainsäädäntöä rikottu monta kertaa, koska esimerkiksi jätelietettä on kerätty ilman aikaisemmin annettua lupaa ja laitonta ruoppausjätettä kaadettu mereen, mutta että tähän asian tilaan ei puututtu elokuussa 2001 tavanomaiseen tapaan keskeyttämällä työt, koska ministeriön tarkastusviraston mukaan se voisi johtaa komissiolta saatavan huomattavan tuen tyrehtymiseen tälle tuelle asetetun tiukan toteuttamisaikataulun ylittämisen seuraamuksena. 3. Onko tavanomaista, että kiistanalaisia hankkeita, jotka olisi keskeytettävä tai lykättävä kansallisten tai alueellisten määräysten perusteella, jatketaan vain siitä syystä, että myöhästymisen johdosta ylitetään yhteisön varoista myönnettävien tukien saamisen ehdoksi asetetut määräajat? 4. Onko komissio valmis ryhtymään toimiin varmistaakseen, ettei kansalaisten osallistumiseen, työturvallisuuteen ja ympäristö- tai rakennuslainsäädännön rikkomiseen liittyviä kansallisia ja alueellisia näkökohtia käytännössä sivutettaisi EU:n tukia koskevien tiukkojen määräaikojen seurauksena, ja aikooko komissio tämän vuoksi antaa ehdotuksia, jotka mahdollistaisivat tukien maksamisen määräaikojen jälkeen, jos myöhästyminen johtuu kaikkia koskevan kansallisen ja alueellisen lainsäädännön noudattamisesta? Lähde: De Volkskrant, 25. helmikuuta 2002 Michel Barnier'n komission puolesta antama vastaus (21. toukokuuta 2002) Alankomaiden viranomaisilta saatujen tietojen mukaan kolmannen sataman rakentamista Ijmuideniin koskevan hankkeen toteuttamisesta on vastannut paikallisten viranomaisten osittain omistama Zeehaven Ijmuiden NV -niminen yksityinen yritys. Resider Ijmond 19941999 -nimisen yhteisön aloiteohjelman, jonka yhteisrahoitukseen osallistui Euroopan aluekehitysrahasto, satamahankkeeseen myönnettiin rahoitustukea enintään viisi miljoonaa euroa. Ohjelmaa hallinnoi Ijmond Ijzersterk -niminen paikallinen organisaatio. Hankkeiden toteuttamisen määräaika on tässä ohjelmassa 31. joulukuuta 2001. Komissio on tietoinen Alankomaiden lehdistössä esitetyistä huomautuksista, jotka koskevat jäsenvaltion ympäristölainsäädännön mahdollista rikkomista tämän hankkeen yhteydessä. Komissio selvittää tilanteen, ennen kuin se tekee päätöksen ohjelman lopettamisesta. Siinä tapauksessa, että ryhdytään oikeudellisiin toimenpiteisiin, jotka johtavat määräykseen keskeyttää hanke, sovelletaan rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) 52 artiklaa. Tällaisissa tapauksissa ohjelma on lopetettava osittain. Tämä tarkoittaa, että lopettamispäätöstä lykätään sellaisten hankkeiden osalta, jotka ovat oikeudellisten toimenpiteiden kohteena, siihen saakka, että nämä toimenpiteet on saatu päätökseen. (1) EYVL L 161, 26.6.1999.